És un bon lloc per restar a Manchester: la casa està ben equipada i, tot i que el centre de la ciutat està un poquet allunyat (al voltant de mitja hora a peu, però hi ha molts busos), la zona també és interessant, amb un campus universitari a prop, a més de tenir al costat la Curry Mile (una zona plena de restaurants de cuina oriental); també hi ha alguns parcs, i paga la pena visitar en la zona el Museu de Manchester i el Whitworth. Tot això és per a dir que, tot i que no està al costat de la part més turística de la ciutat, la zona no és gaire rònega.
Continuant amb la casa, està neta i ben equipada amb tot el necessari. No fiu servir la llavadora, però supose que també funcionava bé, ni tampoc la cuina, perquè sempre menjava fora, però vaig veure que hi havia cereals, infusions, etc. per al desdejuni. No poguí conéixer la Susan perquè arribí tard, però la comunicació fou bona i, entre els missatges, com ho té organitzat i els fulls d'informació a l'habitació, tot estava bastant clar. Sols hi ha un parell de cosetes que crec que cal avisar: les escales de la casa són bastant esquerpes (no em plantejaren cap problema, però potser hi ha gent per a qui això seria un obstacle) i la dutxa, tot i que funciona bé, fa servir un sistema que jo no havia vist mai: es controlava amb un parell de dials i, si no estava encés, calia activar-lo estirant una corda (n'hi havia dues al bany: aquesta i la del llum). Sense avís, el primer matí, em sentí durant uns minuts com dins un videojoc en què cal resoldre enigmes!